**Navodila za izpolnitev obrazca »Četrtletno poročilo«**

Davčni zavezanec, ki uporablja čezmejno oprostitev obračunavanja DDV, mora za vsako koledarsko četrtletje poročati davčnemu organu o prometu, ki ga opravi v vseh posameznih državah članicah Unije. Četrtletno poročilo je dolžan predložiti v elektronski obliki do zadnjega dne v mesecu, ki sledi koledarskemu četrtletju, na katerega se podatki nanašajo.

## **Podatki o zavezancu**

Podatki o nazivu, naslovu, davčni številki, SME številki (EX številki) in državi sedeža podjetja se predizpolnijo na podlagi podatkov iz Registra davčnih zavezancev (RDZ) in jih ni mogoče popravljati prek tega obrazca.

**Začetni in končni datum obdobja**

Če davčni zavezanec znotraj koledarskega četrtletja začne ali preneha uporabljati čezmejno oprostitev obračunavanja DDV v državi članici ali državah članicah, mora v četrtletnem poročilu navesti datum začetka ali prenehanja uporabe čezmejne SME ureditve.

## **Skupna vrednost dobav**

## Poročati se smejo samo tiste vrednosti dobav blaga in storitev, o katerih davčni zavezanec še ni poročal davčnemu organu.

## Vpišejo se vrednosti opravljenih dobav blaga in/ali storitev (brez DDV) za vsako državo članico posebej, ki jih je davčni zavezanec opravil v tekočem koledarskem četrtletju, v Sloveniji in vseh preostalih državah članicah, razen vrednosti dobav blaga in storitev, ki so bila poročana v predhodnem obvestilu ali posodobitvi predhodnega obvestila in v poročilu o preseganju letnega prometa v Uniji. Če davčni zavezanec v izbranem obdobju ni opravil nobene dobave, se vpiše znesek »0«.

V primeru, da država članica uporablja različne pragove za različne sektorje dejavnosti, se ločeno vpiše skupna vrednost dobav blaga in/ali storitev za vsak sektor dejavnosti posebej.

## V letni promet davčnega zavezanca na ozemlju Slovenije za namene te posebne ureditve se ne všteva odtujitev opredmetenih ali neopredmetenih osnovnih sredstev davčnega zavezanca. Prav tako se ne vključuje vstopnih transakcij (nakupi, nabave, uvoz, pridobitve blaga iz drugih držav članic). Ne vključuje se tudi prejetih t.i. čezmejnih storitev, za katere se kraj opravljanja storitve določi v skladu s prvim odstavkom 25. člena ZDDV-1 po sedežu/prebivališču prejemnika storitve, za katere je prejemnik storitve plačnik DDV (obrnjena davčna obveznost). Promet, opravljen na ozemlju izven Slovenije, se ne všteva v letni promet Slovenije.

V promet davčnega zavezanca opravljenega na ozemlju drugih držav članic se vštevajo vrste transakcij, ki jih določi vsaka država članica v svojih nacionalnih predpisih o DDV na podlagi 288. člena Direktive Sveta 2006/112/ES. Podrobneje, kaj se v posamezni državi članici vključi v promet je dostopno na [SME portalu za male davčne zavezance – nacionalna DDV pravila](https://sme-vat-rules.ec.europa.eu/national-vat-rules_en). V ta promet se vštevajo tudi opravljene čezmejne storitve za katere se kraj opravljanja določi v skladu s prvim odstavkom 25. člena ZDDV-1 po sedežu/prebivališču prejemnika v drugi državi članici (ne glede na to, ali so oproščene ali obdavčene).

V letni promet se vštevajo tudi transakcije, ki so sicer izključene iz uporabe te posebne ureditve (npr. v Sloveniji je to dobava novih prevoznih sredstev v drugo državo članico).

## Kadar davčni zavezanec predloži četrtletno poročilo za koledarsko trimesečje, v katerem je davčnemu organu predložil predhodno obvestilo in je prejel posamično identifikacijsko številko za čezmejno oprostitev obračunavanja DDV, davčni zavezanec v četrtletnem poročilu navede podatke o dobavah, zmanjšane za vrednosti transakcij, ki jih je vključil v predhodno obvestilo za isto trimesečje.

## Primer: Predhodno obvestilo je davčni zavezanec predložil 15. 2. 2025 (vsebuje vrednosti od 1.1. do 14. 2. 2025), četrtletno poročilo za prvo koledarsko četrtletje vsebuje vrednosti od 15. 2. – 31. 3. 2025.

## Kadar davčni zavezanec predloži četrtletno poročilo za koledarsko trimesečje, v katerem je prejel posamično identifikacijsko številko za čezmejno oprostitev obračunavanja DDV na podlagi predhodnega obvestila, ki ga je davčnemu organu predložil v predhodnem koledarskem četrtletju, davčni zavezanec v tekočem četrtletnem poročilu navede tudi manjkajoče podatke o dobavah za predhodno trimesečje, ki jih ni vključil v predhodno obvestilo.

## Primer: Predhodno obvestilo je davčni zavezanec predložil 15. 2. 2025 (vsebuje vrednosti od 1.1. do 14. 2. 2025), EX številka mu je bila izdana 4. 4. 2025. Četrtletno poročilo za drugo koledarsko četrtletje vsebuje vrednosti od 15. 2. – 30. 6. 2025.

## Kadar davčni zavezanec predloži četrtletno poročilo za koledarsko četrtletje, v katerem je že predložil Poročilo o preseganju letnega prometa v Uniji, davčni zavezanec v tekočem četrtletnem poročilu navede le manjkajoče podatke o dobavah blaga in/ali storitev (brez DDV) za dneve, ki niso bili vključeni v Poročilu o preseganju letnega prometa v Uniji.

## **Podpis in oddaja dokumenta**

## Po kliku na gumb »Oddaj« lahko davčni zavezanec še preveri vsebino dokumenta, nato se klikne na gumb »Podpis« v levem zgornjem kotu zaslona. S tem je dokument vložen.